Gandia inicia la transformació de l'avinguda de la Pau amb una inversió de més de 630.000 euros
24 febrer 2025

## Gandia inicia la transformació de l'avinguda de la Pau amb una inversió de més de 630.000 euros24 febrer 2025Última actualització: 24 febrer 2025

![](../gestion/img/b4618876548c7c55ed8a00cefdb5bb90e771a94562b6080823f6d7e20df0ef80.jpg)  
  

L’alcalde de Gandia, José Manuel Prieto, acompanyat per la Coordinadora General d’Urbanisme, Maite Alonso; el president de la Junta de Districte del Grau, Miguel Ángel Picornell, i la regidora d’Economia, Elena Moncho, ha anunciat hui l’inici de les obres d’humanització i renovació urbana de l’avinguda de la Pau. Este projecte, emmarcat dins del tercer Pla de Sostenibilitat Turística (2023-2025) i finançat íntegrament amb fons europeus Next Generation, suposarà una inversió de 630.236 euros.

  
Amb este projecte, Gandia reforça el seu compromís amb la innovació, la sostenibilitat i la qualitat urbana, consolidant-se com un referent en la gestió de fons europeus per a la modernització del seu territori.

La iniciativa contempla la transformació d’esta artèria clau, que connecta la façana marítima de la platja Nord amb el nucli urbà del Grau. Les obres s’executaran en dues fases:

Primera fase: des del passeig marítim Neptú fins al carrer Mare Nostrum, amb inici esta mateixa setmana i finalització prevista per a mitjans de juny.  
Segona fase: entre el carrer Mare Nostrum i el carrer Atlàntic, amb inici al setembre i finalització al gener de 2026.

  
L’alcalde ha destacat que la intervenció convertirà l’avinguda en un espai més amable per a vianants i ciclistes mitjançant la creació d’una plataforma única amb prioritat per a aquests sobre els vehicles. A més, el projecte contempla la renovació de l’enllumenat públic, la millora de les xarxes d’aigua potable i sanejament, la integració ambiental amb arbratge i la creació d’espais de convivència amb mobiliari urbà.

  
Mobilitat Sostenible i impúls dels sector productius

Tal com ha explicat Prieto, la remodelació impulsarà la mobilitat sostenible i la cohesió territorial entre la platja i el Grau, a més de potenciar l’activitat turística i comercial de la zona. Segons l’alcalde, este és un pas més en l’estratègia de transformació de la ciutat, que ja compta amb inversions per valor de 114 milions d’euros gràcies als fons europeus i nacionals. D’esta manera, l’avinguda de la Pau se sumarà a altres actuacions recentment finalitzades com les del carrer Navegant, la plaça del Campanar de Beniopa o l’entorn de l’Ajuntament de Gandia.

“El Grau es consolida com a node central del nostre desenvolupament urbà sostenible, amb una connectivitat millorada i una imatge renovada que beneficiarà tant residents com visitants”, ha subratllat l’alcalde, qui ha incidit en la importància d’este tipus d’actuacions com a ferramentes per a millorar els sectors productius: “Este projecte potenciarà l’activitat turística i comercial, ja que els espais amables i integrats en l’entorn són també un revulsiu econòmic”.

Sobre la millora dels fluxos turístics entre la ciutat, el Grau i la platja, l’alcalde ha indicat que es tracta d’un dels “objectius fonamentals dels tres Plans de Sostenibilitat Turística (PST) que hem posat en marxa. Hem aconseguit reduir la distància entre la ciutat i la platja a través de la integració d’espais urbans”.

Finalment, Prieto ha destacat que, amb esta acció, “avancem en la cohesió del territori i situem el Grau com a eix d’enllaç entre la ciutat i la platja. Un eix que viurà una transformació en profunditat quan comencem les actuacions de l’entorn dels tinglados i s’instal·le l’Institut Espanyol d’Oceanografia”.

  
Per la seua banda, Alonso ha informat que els treballs han sigut adjudicats a l’empresa local Cadersa i que el 100% de l’import de l’actuació està sufragat pels Fons Europeus, per la qual cosa no suposa cap cost per a l’administració local. La coordinadora general d’Urbanisme ha posat en valor que Gandia és l’únic municipi de la Comunitat Valenciana i un dels pocs d’Espanya que ha aconseguit accedir i executar tres PST, la qual cosa posa de manifest “l’aposta del govern municipal i el gran treball que desenvolupen els tècnics municipals des dels seus departaments”.

“Cada vegada que rebem ajudes d’este tipus treballem perquè els vials siguen més accessibles i sostenibles, ja que actuem també en la part subterrània que no es veu, però que té una gran importància”, ha declarat Alonso, qui ha afegit que, a més de millorar l’economia de la zona, “millorem la porta d’entrada al nostre recurs turístic principal: la platja”.

[Twittear](https://twitter.com/share)